Virallinen lehti nro C 117 , 16/04/1998 s. 0112



KIRJALLINEN KYSYMYS P-2952/97 komissiolle esittäjä(t): Shaun Spiers (PSE) (10. syyskuuta 1997) Aihe: Antibiootit karjan kasvatuksessa Onko komissio tietoinen ¨UK Soil Association¨ -järjestön kampanjasta, jolla pyritään estämään lääkkeille vastustuskykyisten tautien syntyminen ja turvaamaan antibioottien tehoaminen myös tulevaisuudessa? Onko komissio tietoinen siitä, että Swannin komitea, jonka Britannian terveysministeriö ja maatalousministeriö yhdessä perustivat vuonna 1968, on todennut seuraavaa: ¨Meillä on runsaasti todisteita siitä, että antibioottien syöttäminen eläimille edistää vastustuskykyisten mikro-organismikantojen syntyä. Yhtä kiistatonta on se, että mikro-organismit, olivat ne sitten vastustuskykyisiä tai eivät... voivat siirtyä eläimistä ihmisiin¨. BSE:n kohdalla vaarana on se, että tutkijoiden varoitukset jätetään huomiotta kunnes on liian myöhäistä. Soil Association -järjestö uskoo, että antibioottien käyttöä on rajoitettava akuuttien tautien hoitoon, ja sen lisäksi väliaikaiseen käyttöön osana tautien rajoittamistoimia, joihin normaalisti sisältyy myös hoitomenetelmien ajoittainen vaihtaminen. Soil Association -järjestö ehdottaa: 1. Kaikkien kasvua lisäävien antibioottien kieltämistä 2. Reseptillä saatavien antibioottien asteittaista poistamista eläinten rehusta; samassa yhteydessä on muutettava lainsäädäntöä siten, että hoitomenetelmien ajoittainen vaihtaminen tulee pakolliseksi 3. Uusia rajoituksia tavanomaisissa lypsykarjoissa yleisesti käytettävien, maitorauhasiin ruiskutettavien antibioottien käyttöön. Mihin toimiin komissio on ryhtynyt lopettaakseen sen käytännön, jonka mukaisesti karjankasvattajat käyttävät antibiootteja jatkuvalla syötöllä? Komission jäsenen Franz Fischlerin komission puolesta antama vastaus (16. lokakuuta 1997) 1. Komissio on tietoinen huolestumisesta, jonka Soil Association ja muut järjestöt ovat ilmaisseet sen jälkeen, kun bakteerien vastustuskyvyn ihmisille annettaville antibiooteille on todettu lisääntyneen. Myös komissio on huolestunut tämän vastustuskyvyn lisääntymisestä, minkä vuoksi se on päättänyt kieltää ennakoivana varotoimena avoparsiinin käytön rehuissa, jotta vältytään ihmisille annettavien reseptiantibioottien tehon vähenemisen mahdollisuudelta. Tällä hetkellä saatavilla olevien tieteellisten tietojen perusteella ei voida päätellä, että ihmisille annettaville antibiooteille vastustuskykyisiksi osoittautuneiden bakteerien lukumäärän lisääntyminen liittyisi antibioottien käyttöön eläinten ruokinnassa ja että nämä aineet olisi kokonaan kiellettävä. Eläinten ravitsemusta käsittelevän tiedekomitean 21. toukokuuta 1996 antamassa avoparsiinia käsittelevässä lausunnossa ((Lausunto on annettu parlamentin sihteeristölle 13.8.1996. )) esitettyjen suositusten sekä rehujen lisäaineista annetun ja avoparsiinin kieltämistä koskevan neuvoston direktiivin 97/6/EY ((EYVL L 35, 5.2.1997. )) mukaisesti komissio on tehnyt aloitteen bakteerien vastustuskyvyn seurantaohjelmasta, joka voidaan ottaa käyttöön vuoden 1998 alusta. Lisäksi on tarkoitus joko toteuttaa tai koordinoida jäsenvaltioiden tai kansainvälisten järjestöjen tasolla sarja tutkimuksia, jotta voidaan ymmärtää paremmin bakteerien vastuskyvyn taustalla olevia molekyylien toimintamekanismeja sekä vastustuskyvyn siirtymistä ravintoketjussa ja luonnossa. Komissiolla ei vielä ole riittävästi sellaista tietoa, jonka perusteella antibioottien käyttö eläinten ruokinnassa olisi kiellettävä kokonaan. Komissio aikoo lisäksi osallistua Maailman terveysjärjestön lokakuussa 1997 järjestämään kokoukseen, jossa käsitellään eläinten ruokinnassa käytettävien antibioottisten lääkkeiden terveysvaikutuksia. 2. Komissio pohtii, mikä olisi paras menetelmä hyvään maanviljelyskäytäntöön soveltuvien lisäaineiden ja lääkkeiden sallimisen valvomiseksi. Toisaalta eläinlääkkeitä, antibiootit mukaan lukien, voidaan yhteisön oikeuden mukaisesti käyttää poikkeustapauksia lukuun ottamatta ainoastaan hyväksyttyjen ohjeiden mukaisesti, eli tiettyjen eläinlajien määriteltyjen sairauksien hoitoon. 3. Maitorauhasiin ruiskutettavien antibioottien käyttö voi johtaa maidossa olevien jäämien enimmäisarvon ylittämiseen. Elävissä eläimissä ja niistä saatavissa tuotteissa olevien tiettyjen aineiden ja niiden jäämien osalta suoritettavista tarkastustoimenpiteistä annetun neuvoston direktiivin 96/23/EY ((EYVL L 125, 23 5.1996. )) mukaisesti otettiin käyttöön maidon jäämien ja erityisesti antibioottisten aineiden jäämien vuosittainen valvontaohjelma. Kaikkien jäsenvaltioiden toimivaltaisten viranomaisten on otettava virallisia näytteitä meijereissä ja tiloilla maidossa olevien antibioottijäämien selvittämiseksi. Tämän direktiivin 18 artiklassa edellytetään, että kun jäämiä tavataan jäämien enimmäisarvon ylittävä määrä, toimivaltainen viranomainen suorittaa tutkimuksen tilalla, josta eläin on peräisin tai lähtöisin ja toteuttaa kaikki kansanterveyden suojelun kannalta välttämättömät toimenpiteet tai erityistoimenpiteet, jos todetaan toistuvia rikkeitä.